  Наталья Тетерина 2018-тӥ арын удмурт дуннеын куинь бадӟым юбилейёс пусйисько: Кузебай Герд но Ашальчи Оки вордскем дырысен 120 ар тырме, удмуртъёслэн нырысетӥ ӧтчамзылы — 100 ар. Соин ки удмуртъёслэн вань ужрадъёссы туэ со котырес лыдпусъёслы сӥземын луозы, вераз журналистъёслы «Удмурт Кенеш» огазеяськонлэн тӧроез Татьяна Ишматова. Кузебай Гердлэн юбилеезлы сӥзем ужрадъёс Удмуртиын толшорысен кутскизы ни. Каръёсын но ёросъёсын флешмобъёс, акциос, конференциос ортчизы. Нош валтӥсез элькун ужрад тулыспалэ чакламын. 15-тӥ тулыспалэ ортчытэмын луозы бадӟым «Герд лыдӟонъёс» Вавож ёросын, малы ке шуоно вордӥськемын Кузебай Герд отын. Пусъемын луозы лауреатъёсмы, кудъёсыз туэ понна данъямын луозы Кузебай Герд нимо йӧскалык премиен Татьяна ИшматоваАшальчи Окиез но вордӥськем палъёсаз буре ваёзы, шуиз «Удмурт Кенешлэн» тӧроез. «Ашальчи лыдӟонъёс» Грак ёросын ортчозы (кылем арын элькун конференци Алнашын радъяськиз). Соку ик Ашальчи Оки нимо йӧскалык премилэсь лауреатъёссэ данъялозы. «Соин валче Нылкышно кенешлэн ужрадъёсыз луозы на, кудъёсыз герӟалозы гожъяськисьёсты, кылбурасьёсты, творческой сыӵе кышномуртъёсты», — ивортӥз Татьяна Ишматова. Кызьы вераз «Удмурт Кенешлэн» тӧроез, куартолэзе Алабгоын (Елабугаын) удмуртъёслэн бадӟым ужрадзы ортчоз. Ӵапак татын 100 ар талэсь азьвыл асьме калыклэн нырысетӥ ӧтчамез радъяськиз. 2018-тӥ арын Алабгое люкаськемъёс эскерозы, мар лэсьтэмын даур куспын но шонер-а сюрес бырйизы вал соку удмурт азьветлӥсьёс. Чакланъёсъя, уж вить ӧръёсъя радъяськоз. Та ужрадэ палэнын улӥсь удмуртъёс но одно ик пыриськозы, пусйиз Татьяна Ишматова. «Вераны кулэ, со Максим Прокопьев (кылбурчи, югдытӥсь, удмуртъёслэсь нырысетӥ ӧтчамзэс одӥгез радъясь — ред.) ик вордӥськемын Татарстанысь Ныръя гуртын. Соин валче асьмеос турттӥськом солэсь нимзэ мед шара поттозы, тросгес бадӟым доклад мед лэсьтозы Татарстанын улӥсь удмуртъёс», — вераз «Удмурт Кенешлэн» тӧроез. Тодэ вайытом, Кузебай Гердлы сӥзем лыдӟонъёс элькунысь ёросъёсын, Ижкарын но Москваын ортчизы ни. Азьветлӥсьлэн вордскем палаз, Вавожын, сое буре вайыса, флешмоб радъязы. Нош али Кузебай Гердлы но Ашальчи Окилы сӥзем интернет-викторина ортче. Со 15-тӥ южтолэзезь кыстӥськоз. Тегъёс: Удмуртия удмуртъёс Мерлык КузебайГерд АшальчиОки Гердлыӟдонъёс  